Per Stig Møller (KF), 2004-02-20:
Jeg siger tak for den meget positive behandling, lovforslaget har fået her i Folketinget, og jeg håber også, at det ender med at blive en enstemmig vedtagelse.
Det er, som hr. Jacob Buksti sagde, jo en konsekvens af den udvidelse, som vi var glade for her i Danmark. Da Folketinget i december 1992 vedtog loven om Danmarks tiltrædelse og aftalen om Det Europæiske Økonomiske Samarbejdsområde, skete det med enstemmighed her i Folketinget, og det ville være rart, om det sker her igen. EØS-aftalen er nemlig særdeles vigtig for Danmark.
Den er grundlaget for vores samhandel med Island og Norge, og Norge er faktisk vores fjerdestørste eksportmarked, ikke mindst takket være EØS-aftalen.
EØS-udvidelsen er en direkte og logisk konsekvens, som hr. Jacob Buksti bemærkede og andre også har bemærket, af EU-udvidelsen og skal derfor ligesom EU-udvidelsen være på plads den 1. maj i dette år, det vil sige, at alle kontraherende parter skal have ratificeret inden 1. maj.
Langt de fleste af de bestemmelser, som indgår i EØS-udvidelsesaftalen, er direkte følger af EU's udvidelse, det vil sige, at det er en helt igennem teknisk tilpasning af EØS-aftalen, således at den også vil kunne fungere i det udvidede EU.
Det er kun få spørgsmål, som blev gjort til genstand for egentlige forhandlinger i forbindelse med EØS-udvidelsen, og forhandlingerne drejede sig især om en markant forøgelse af EFTA/EØS-landenes finansielle bidrag til mindskelse af økonomiske og sociale uligheder i det udvidede EU.
Selv om EØS-udvidelsen er en teknisk følge eller konsekvens af EU-udvidelsen og måske på den måde kan opfattes som en ren selvfølgelighed, er det også en vigtig sag for både disse lande og for EU-landene.
Derfor håber jeg, at vi får behandlet det her så betids, at vi også kan have vores ting på plads inden den 1. maj.
Så vil jeg godt lige kommentere to ting: Den ene er det, som de to sidste talere har været inde på om forhåndssamtykket.
Formålet med det er simpelt hen en enklere og hurtigere behandling.
Det er ikke at smugle noget ind.
Hr. Søren Søndergaard har jo den gamle konspirationsteori fra sine fortidige venner, men jeg vil berolige hr. Søren Søndergaard.
Jeg kan ikke konspirere mod hr. Søren Søndergaard, det vil ikke være muligt at klare den opgave, fordi et mandat til dansk ratifikation af kommende EØS-udvidelser vil blive indhentet ved, at sagerne forelægges for Europaudvalget.
Så det er altså et forsøg på forenkling af aftaler, som vi jo alligevel normalt indgår.
Men der vil altså være mulighed for at sikre sig, at sagerne bringes i salen, hvis ikke man er tilfreds med, som det forløber i Europaudvalget, så jeg mener nok, at det er en forhandlingsmæssig forenklingssag, så vi kan løse vores opgaver i forhold til EØS-landene betids, men alle kan standse processen igennem Europaudvalget.
Vi stillede derfor krav om, at den danske forarbejdningsindustri kompenseres gennem enten toldsuspensioner eller autonome toldkontingenter af fersk sild og fersk makrel, som jo er vigtige råvarer for den danske forarbejdningsindustri.
Især Kommissionen ønskede ikke at inddrage dette spørgsmål direkte i forhandlingerne, men i forbindelse med sagens Coreper-behandling, som det hedder på EU-sprog, forud for GAERC-mødet, som det også hedder på EU-sprog, dvs. udenrigsministermødet, den 13. oktober 2003, afgav Kommissionen den erklæring, som er gengivet på side 5 i bemærkningerne til nærværende lovforslag, og hvori Kommissionen i lyset af udvidelsen dels lover at undersøge forsyningssituationen for råvarer til Fællesskabets forarbejdningsindustri, dels lover snarest at ville forelægge et passende forslag herom.
Disse forhandlinger er endnu ikke afsluttede, men jeg har forventning om, at den eksisterende periode i november og december for toldfri import af et kontingent på 20.000 t ferske sild vil blive udvidet til også at omfatte oktober måned.
Hermed vil dansk fiskeriindustri bedre kunne udnytte hele det toldfrie kontingent, hvoraf 7.000 t ikke kunne udnyttes sidste år.
Der er således tale om en imødekommelse af dansk fiskeindustris behov for yderligere adgang til import af ferske sild, og derfor er jeg også glad for erhvervets tilslutning.
Vi har fra dansk side længe arbejdet for en løsning af dette spørgsmål.
Da jeg kan konstatere, at hr. Søren Søndergaard har et spørgsmål, skal jeg stoppe her og være klar til at modtage det.